308 Radix

Sicut arbor sine radice non stat in uento nec crescit nec fructificat, sic nec homo in vita ista sine radice caritatis, Eph. 3[:17]: *In caritate radicati, et fundati*. Ideo dicit Christus, Luc. 8[:13]: *Hii radices non habent, qui ad tempus credunt, et in tempore tentationis recedunt*. Secundum Philosophum, liber *De plantis*,arbores que non habent radices profundas breuiores sunt uite et durationis. Sic qui non radicantur in profundo humilitatis breuiter durant in vita spirituali, Sap. 4[:3]: *Spuria vitulamina non dabunt radices altas*. Quia talia non profundati non fructificant, quia parum attrahunt de humore.

Vnde deberent fructificare, si qui parum trahunt de humore gratie, parum fructificant spiritualiter, Jer. 17[:7-8]: *Benedictus vir qui confidit in Domino*, et sequitur *quod ad humorem mittit radices suas*, etc., usque *nec desinet facere fructum*. Ideo dixit Ysaias, 37[:31]: Quodcumque *reliquum de domo Juda*, mitte *radicem deorsum, et faciet fructum sursum*. Sic illi qui sunt de domo Juda, id est, confitencium nomini Dei, se humiliantes, mittent radices deorsum et attrahentes humorem substantie, facient fructum bone operationis sursum, Ysai. 11[:1]: *Egredietur virga de radice Jesse*, etc.[[1]](#endnote-1)

¶ Sic in quolibet fundato in radice humilitatis, florebit in honestate et super eum requiescet Spiritus Domini. Signanter dici debet quod flos de radice ascendet, quia aliquando licet flos sic ascendat. Fructus tamen non sequitur. Vnde Ambrosius in *Hexameron*, c. 11, dicit quod vitis primo viuam defigit radicem, deinde proficit. Sic plebs ecclesie velud quadam fidei radice plantatur. Vnde illud Psal. [79:9-10]: *Vineam de Ægypto transtulisti, ejecisti gentes, et plantasti* … *radices ejus, et implevit terram*. Augustinus, secundo libro, *De doctrina,* c. 11, dicit hisopus est herba humilis, et tamen nichil penetrabilibus eius radice quia et lapidem penetrat. Sic in caritate radicatus penetrat corda obstinata. Ideo dicit Psal. [50:9]: *Asperges me*, Domine, hyssopo, et mundabor. Vnde Chrisostomus *Super Mattheum*, cum videris arborem pallentibus foliis, iudicabis vicium fore in radice. Sic cum corpus hominis est indisciplinatum, iudicabis vicium fore in corde.

1. etc. ] *add*. ~~spiritus domini~~ F.128. [↑](#endnote-ref-1)